Italienii au făcut anunţul şi au oferit ultimele detalii despre viitorul lui Dennis Man şi al lui Valentin Mihăilă. Presa din Peninsulă a transmis faptul că ambii jucători români îşi doresc să continue cel puţin un sezon la Parma, pentru a evolua în Serie A.
Oficialii „cruciaţilor” poartă negocieri pentru prelungirea contractelor celor doi internaţionali români. Atât Dennis Man, cât şi Valentin Mihăilă, au intrat în ultimul an de contract la Parma.
Anunţul italienilor despre viitorul lui Dennis Man şi al lui Valentin Mihăilă
Presa din Italia a oferit noi detalii despre Dennis Man şi Valentin Mihăilă. Oficialii de la Parma îşi doresc ca cei doi români să nu se transfere la o altă echipă, astfel că negociază noi contracte cu impresarii lor, fraţii Becali.
Parma le-a propus ambilor jucători români o mărire de salariu şi un contract valabil pe trei sezoane, până în vara lui 2028. Până în acest moment, nu s-a ajuns la o înţelegere în privinţa salariilor celor doi, dat fiind faptul că Dennis Man cere un salariu de aproximativ două milioane de euro pentru a continua la Parma.
„După un astfel de sezon, mai ales al lui Man, agentul îşi propune să smulgă o prelungire de contract bună, conştient de faptul că se apropie şi Campionatul European, cu 13 luni rămase din contractul ambilor jucători.
Dar dorinţa celor doi e clară: să continue la Parma şi să experimenteze primul sezon în Serie A din postura de protagonişti, după apariţia din urmă cu trei sezoane. „Cruciaţii” oferă o creştere salarială şi o prelungire de trei ani, din 2025, până în 2028. Se lucrează la partea economică. În ciuda numeroaselor declaraţii care s-au făcut, contactele continuă cu succes şi este evident obiectivul Parmei să închidă problema înainte de Campionatul European”, au notat italienii de la parmalive.com.
Victor Becali, anunț despre viitorul lui Dennis Man
Victor Becali a făcut anunțul despre viitorul lui Dennis Man. Agentul românului a dezvăluit ce urmează pentru acesta, în perioada de mercato din vară.
Impresarul lui Dennis Man a dezvăluit că, până în momentul de față, Parma nu a primit nicio ofertă concretă pentru transferul românului. Motivul: perioada de transferuri nu s-a deschis momentan.
Totuși, Victor Becali a dezvăluit că principala dorință a lui Man este prelungirea contractului cu Parma, având în vedere că echipa antrenată de Fabio Pecchia a promovat în Serie A.
”Se vorbește încă de prelungirea contractului. Deocamdată nu are oferte concrete (n.r. de la alte cluburi), pentru că nu e perioadă de transferuri. Dar discuții… Parma nu ar putea să aibă discuții din moment ce avea de atins un obiectiv, oferte oficiale nu se pot face deocamdată. Deci probabil că… Va fi și Campionat European, este timp, va fi lung mercato-ul.
(n.r. El ce și-ar dori?) Păi, el a anunțat că și-ar dori și să prelungească, să rămână la Parma, dar sigur că dacă vine o ofertă foarte bună… normal că te gândești la altceva. S-a acomodat în fotbalul italian, cunoaște fotbalul italian, e un lucru important. Sigur că își dorește și el o confirmare din Serie A, nu? Parma e o societate bună, e o echipă bună, o societate sănătoasă, fără probleme, vom vedea ce va fi, deocamdată e devreme”, a spus Victor Becali, potrivit iamsport.ro.